Основну школу завршио у Новом Пазару, а гимназију са испитом зрелости у Солуну 1904. На Филозофском факултету у Београду завршио IX групу предмета 1904—1908. и положио професорски испит 1912. Суплент гимназије у Солуну 1908, затим гимназије у Скопљу 1910. За време балканских ратова у Трећој гимназији у Београду са скопским матурантима; 1914. професор гимназије у Битољу. У Првом светском рату, поред званичног рада, обављао војне дужности грађанског реда. Као цензор и командир бојне коморе у Албанији прешао 1915. на Корзику, отуда је упућен у Енглеску за шефа групе избеглих српских ђака. По ослобођењу 1919. у Битољу, па у Панчеву, затим 1922. професор Прве мушке гимназије у Београду, а 1924. директор Учитељске школе у Дубровнику и после тога директор гимназије у Јагодини, Великој Кикинди, Панчеву и Ћуприји, где је и пензионисан 1939. Школску годину 1909—1910. провео у Женеви и Греноблу, а 1916—1919. боравио у Енглеској. Превођењем се бави од 1905. Аутор је и два самостална рада: „Књижевност у Старој Србији и Македонији“ ("Босанска вила", 1910) и „Живот и рад Бенжамена Констана“ (предговор "Адолфу", 1922). &lt;br&gt;